ועדת העלייה, הקליטה והתפוצות, כנסת 25, פרוטוקול מספר 35, 2023-03-20 00:00

עודד פורר: בוקר טוב לכולם

עודד פורר:  אני מתכבד לפתוח את ישיבת ועדת העלייה והקליטה והתפוצות

עודד פורר:  היום 20 במרץ 2023, כ"ז באדר תשפ"ג

עודד פורר:  הנושא הוא גזענות ואלימות כלפי עולים חדשים

עודד פורר:  הישיבה הזו היא ישיבת ועדה שלישית בנושא

עודד פורר:  קיימנו כבר שתי ישיבות קודמות וזה דיון מעקב, שנקבע לפני חודש

עודד פורר:  אין מקריות כנראה במועדים, מחר ה-21 במרץ, יצוין היום הבינלאומי למאבק בגזענות במערכת החינוך

עודד פורר:  היום הבינלאומי נקבע באו"ם בעקבות הריגתם של 69 תלמידי בית הספר בדרום אפריקה בידי המשטר הגזעני של דרום אפריקה, בשל הפגנתם כנגד חוקי האפרטהייד

עודד פורר:  האירוע נקרא טבח שארפוויל שהתחרש בשנת 1960

עודד פורר:      בשנת 1966, חתמה מדינת ישראל על האמנה הבינלאומית לחיסול כל צורות האפליה הגזענית, בתוך כך הצטרפה למדינות המוקיעות גזענות, על כל צורותיה ומופעיה

עודד פורר:  השנה נבחר הנושא "מסתכלים לגזענות בעיניים"

עודד פורר:  לעיתים מופיעה הגזענות באופן גלוי, אבל בפעמים רבות היא מופעה באופן סמוי

עודד פורר:  בחברה הישראלית קיים חיכוך תמידי בין קבוצות שחולקות את אותו מרחב ציבורי, ממקומות שונים, מתרבויות שונות, מרקעים שונים

עודד פורר:  חשוב מאוד לעסוק בתופעה הזאת ללא הפסקה, לזהות אותה, ללמד את הילדות והילדים איך לזהות אותה, איך להילחם בה ואיך להיאבק בה

עודד פורר:      אנחנו חייבים לחנך במערכת החינוך ובכל משרדי הממשלה ובמוסדות השלטון לסובלנות, למניעת גזענות, למיגור תופעת הגזענות, והאלימות הפיזית והמילולית כלפי ואוכלוסיות שונות

עודד פורר:  לצערי, התופעות כלפי עולים חדשים חמורות מאוד והתגברו מאוד בשנה האחרונה

עודד פורר:  רק בשבוע שעבר, קיימנו כאן דיון מקיף עם משפחתו של הנער יואל להנגהל ז"ל, מקהילת בני המנשה, שנרצח בקריית שמונה

עודד פורר:  גם האזרחים הוותיקים סובלים מתופעות של גזענות

עודד פורר:  אנחנו חייבים להתמודד עם התופעות האלה, ולתת גם כלים וסמכויות לגורמים הממשלתיים שאמורים לאכוף ולהילחם בתופעה הזאת

עודד פורר:  ביניהן, היחידה הממשלתית לתיאום המאבק בגזענות, במשרד המשפטים

עודד פורר:  היחידה פועלת מכוח החלטת ממשלה, אך אין לה סמכויות סטטוטוריות, ואין לה יכולות אכיפה, הענשה והרתעה, כלפי גופים שנוקטים בגזענות

עודד פורר:      בשני הדיונים הקודמים שקיימנו, דיווחו נציגי משרד המשפטים, שעדיין לא הציגו בפני השר את תיקוני החקיקה שמוצעים לעיבוי מתן סמכויות למנהל היחידה, ועדיין לא הופצה טיוטת חוק בנושא

עודד פורר:  אני מבין שמדובר בהצעת חוק חדשה, שאמורה לתת סמכויות חדשות, ונוגעת גם בהרבה מאוד גורמים מחוץ למשרד, אבל אנחנו בוועדה נרצה לדעת מה הוא לו"ז החקיקה ומהו לו"ז הפעילות כדי לקדם את זה

עודד פורר:  כי מדובר במשהו שבסך הכלו, עוד עלה גם בתקופת הכנס העשרים-ושלוש, כשכיהן חבר הכנסת דוד ביטן, כיושב ראש הוועדה הזאת

עודד פורר:  שלוש שנים עברו מאז

עודד פורר:  בשלוש השנים האלה, מצופה היה לעשות צעדים שאולי לא נעשו, ועדיין, אי אפשר להתעלם מכך שכבר חלפו שלוש שנים

עודד פורר:  ולכן, התביעה שלנו היא באמת לעבוד בקצב שהוא אחר

עודד פורר:       אנחנו, בתום הדיון הראשון שקיימנו בפברואר, פניתי גם לפרקליט המדינה בבקשה לקבל נתונים על מספר מקרים בהם הוגשו כתבי אישום, שיש בהם עבירה ממניע גזענות, במהלך חמש השנים האחרונות, וכמה הסתיימו בהרשעה ובכמה מקרים נמחקה העבירה, במטרה לקדם הסדר טיעון

עודד פורר:  אמרו שהנתונים יצטרכו להיאסף באופן ידני ולכן יהיה קשה מאוד לאסוף אותם ולהעביר אותם

עודד פורר:  אני קיבלתי, רק הבוקר, מכתב עם נתונים, ואני, למען האמת, עוד לא הספקתי לבחון אותו

עודד פורר:  כנראה שדיוני המעקב מייצרים רצון להביא את הנתונים

עודד פורר:  אז אני פותח את הדיון, את דיון המעקב, אני אפתח עם משרד המשפטים על מנת שיעדכנו אותנו איפה הם עומדים בלו"ז החקיקה

עודד פורר:  ככל שמישהו רוצה לדבר, להעביר פתקים למנהלת הוועדה, אתם מכיירם כבר את הנוהל פה בוועדה

עודד פורר:  בבקשה

מאיר שלום: שלום, בוקר טוב, תודה רבה

מאיר שלום:  אני ליאת בן מאיר מייעוץ וחקיקה במשרד המשפטים

מאיר שלום:  בהמשך לדיונים הקודמים, בהמשך לדברים שנאמרו שם, אנחנו עובדים ביחד עם היחידה על טיוטת תזכיר

מאיר שלום:  מדובר בעצם בחוק חדש, הוא לא מעתיק את המצב הקיים, וגם לא מעתיק מודלים אחרים, אלא מגבש בעצם מתווה של תפקידים וסמכויות ליחידה, לצד נושאים נוספים

מאיר שלום:  ישבנו וקיימנו עשרות ישיבות, וגיבשנו מודל מנוסח ולאחר הפסח אנחנו נעביר אותו ונקיים דיונים עם הגורמים המושפעים השונים, כי כפי שאדוני ציין, באמת הנושא הזה נוגע לגופים שונים ורבים במדינה

מאיר שלום:  לאחר שנשלים את השיח איתם, נעביר את הטיוטה לשר המשפטים

אווקה זנה: אדוני יושב הראש, קודם כל תודה על היום הזה

אווקה זנה:  מחר, אכן מציינים את היום הבינלאומי למאבק בגזענות, והיחידה, מאז שהוקמה, מציינת את היום הזה, הן בפרסום של דו"ח שנתי והן בניסיון לעלות את הנושא הזה למודעות

אווקה זנה:  אני יכול לשתף שמאז שהיחידה הוקמה, כל משרדי הממשלה מציינים את היום הזה בצורה כזו או אחרת, אנחנו מפיצים את הידע

אווקה זנה:  אני רוצה להודות גם כאן לחברת הכנסת צגה מלקו ולחבר הכנסת משה סולומון, כי הם היו חברי המועצה המייעצת למאבק בגזענות

אווקה זנה:  אני חושב שאני מהיום הראשון ראיתי חשיבות מאוד גדולה בעיגון פעילות היחידה בחוק

אווקה זנה:  זה היה נכון בתחילת העבודה שלה

אווקה זנה:  לפני שלוש שנים זה הותנע, בעבודה של חבר הכנסת דוד ביטן

אווקה זנה:  ואני רוצה להודות לו

אווקה זנה:  ואני חושב, אדוני היו"ר, שהמיקוד שלך, תשומת הלב, והדרישה לקיים פה פגישות עיתיות כדי לקבל עדכון, מניע את המערכת, זה חשוב

אווקה זנה:      אני רוצה לומר עוד משפט, אדוני, לגבי היחידה למאבק בגזענות, ובכלל על מה אנחנו עושים

אווקה זנה:  קודם כל, היחידה מהווה כתובת מרכזית, וחשוב פה לומר שהיחידה הוקמה סביב מחאות של יוצאי אתיופיה, סביב אלימות שוטרים ב-2015, והממשלה החליטה להקים וועדה משרדית, ובסופו של דבר, הוועדה המליצה המלצות, וההמלצה המרכזית היא להקים יחידה שתתכלל את הפעילות הממשלתית של המאבק בגזענות ומניעת אפליה

אווקה זנה:  לשמחתי ולשמחת הרבה מאוד אנשים, היחידה לא מטפלת רק ביוצאי אתיופיה, אלא בכלל החברה הישראלית

אווקה זנה:  וזו אולי התרומה המשמעותית של מחאות 2015, שסוף סוף מדינת ישראל, מכירה באופן מפורש ובאופן רשמי, בקיומה של גזענות

אווקה זנה:      אני יכול לומר, שביחס ליוצאי אתיופיה, כשאנחנו בוחנים את הנתונים מ-2017 ועד היום, יש ירידה עקבית של אירועי גזענות מדווחים ביחס ליוצאי אתיופיה

אווקה זנה:  רק בשביל להמחיש, אם התחלנו ב-2017 עם 44 אחוזים של תלונות שמגיעות מיוצאי אתיופיה, ב-2022 אנחנו נמצאים ב-17 אחוזים

אווקה זנה:  יש תמיד את הטענה של האם זה נובע מזה שאין גזענות או שאולי פחות סומכים היחידה ויש פחות אמון או פחות נגישות

אווקה זנה:  אני אומר שהכול יכול להיות

אווקה זנה:  כשאנחנו מדברים על נגישות, אני חושב שביחס ליוצאי אתיופיה, היחידה היא יחסית נגישה, ואני רוצה רגע לראות את נקודת האור בנושא הזה

אווקה זנה:      הנושאים המרכזיים, וזה חשוב לומר, כי הרבה פעמים ההנחה היא שגזענות זה עניין של בכיינות או עניין של תחושות ורגשות

אווקה זנה:  שני הנושאים המרכזיים המגיעים אלינו, האחד זה אפליה במתן שיורת ציבורי, זה פרקטיקות של מעשים שמונעים שירות ציבורי, על רקע מוצא, על רקע צבע עור ועל רקעים שונים

אווקה זנה:  בשנה וחצי האחרונות, עד אז, הייתה הוראת שעה שאפשרה לנו לתת סיוע משפטי ללא מבחן כלכלי

אווקה זנה:  בשנה וחצי האחרונות, בנובמבר 2021, הוראת השעה פגה

אווקה זנה:       אני יכול לעדכן את הוועדה שלפני שבוע הועבר תזכיר ללשכת השר, ואני מאוד מאוד מקווה שהנושא הזה יתקדם

אווקה זנה:  כי אנחנו נמצאים היום במצב מאוד בעייתי, שמתלוננים פונים אלינו, ואנחנו בודקים ומוצאים תשתית שיש הפרה של חוק איסור אפליה בשירותי מוצרים, ואנחנו לא יכולים לתת להם סיוע משפטי, ולא יכולים להפנות אותם לסיוע משפטי

אווקה זנה:  כשמפנים אותם הם נדחים על רקע של מבחן כלכלי

אווקה זנה:  אז אני מאוד מקווה שיימצא פתרון ונוכל לחזור ולתת את הסיוע הזה

אווקה זנה:  הנושא הנוסף, 12 אחוזים מהתלונות זה בנושא האפליה בתעסוקה - - -     

עודד פורר: במה מתבטא הסיוע שאתם נותנים?     

אווקה זנה: בהגשת תלונה אזרחית

אווקה זנה:  יש שני אפיקים, אפיק אזרחי ופלילי

אווקה זנה:  באפיק הפלילי, אנחנו עובדים יחד עם משטרת ישראל כדי להגיש תלונה,

אווקה זנה:  אני מודה שהנושא הזה צריך עוד להשתפר, כי אנחנו עדיין לא ביעד שהיינו רוצים להיות בו, שזה אומר לפתוח תיק על כל אירוע שמגיע אלינו במידה ויש הצדקה וראיות לכך

אווקה זנה:  אבל, חלק מאוד משמעותי, ויש שתי דוגמאות שאיתן אני יכול להמחיש את זה, האחת זה אותו אירוע של חברה ציבורית שלא מעלה ילדים ממוצא אתיופי לאוטובוס, אגב, מדובר בשני מקרים, אחד ב-2018 ואחד ב-2021, ויש תביעה זוכה שמתנהלת

אווקה זנה:  במקרה הקודם ניתן 100,000 שקלים פיצויים לתלמידים, ועכשיו אנחנו דורשים פיצויים, ומי שמנהל את זה, וחשוב מאוד לומר, יש לנו שיתוף פעולה נהדר, זה הסיוע המשפטי, שאנחנו עובדים ביחד

אווקה זנה:  בזכות תיקון החוק הסיוע המשפטי, שמאפשר להם להגיש סיוע משפטי בנושאים האלה

עודד פורר: תהיה משמעות אם יתקנו את החוק כפי שמופיע בהסכמים הקואליציוניים, של חוק לאיסור אפליה, שבעצם ימנע פגיעה בבית עסק פרטי אם הוא ימנע מלתת שירות בשל אמונתו הדתית?     

אווקה זנה: אני אומר, אדוני, שכל תיקון של חוק איסור אפליה בשירותי מוצרים, שיאפשר להימנע על בסיס תפיסה כזו או אחרת, לתת שירות לאזרח, זה מדרון חלקלק מאוד

אווקה זנה:  גם ככה, התירוצים וההצדקות למנוע שירות מאדם על רקע מוצא כזה או אחר, הוא מאוד מגוון, ואנחנו צריכים להיות מאוד מאוד זהירים

אווקה זנה:  מצד אחד, המקום שבו יש רלוונטיות למניעת שירות, והחוק גם מאפשר במקרים מסוימים - - -     

עודד פורר: התקבלה הנחייה לנסח הצעת חוק ממשלתית ברוח דומה, להסכם הקואליציוני?         

מאיר שלום: לא שידוע לי, לא הגיע אלינו דרישה כזו

מאיר שלום:  ואני אמונה על החוק, אז אלינו לא הגיעה דרישה כזו

מאיר שלום:  רק להגיד לגבי העניין של הוראת השעה, הממשלה הקודמת קידמה הצעת חוק להארכת הוראת השעה, עוד לפני שהיא פקעה, היא הונחה על שולחן הכנסת הקודמת, ולצערי לא התקדמה לאחר מכן

מאיר שלום:  ולכן, עכשיו מדובר לא בהארכה, אלא בהגשה מחודשת

משה סולומון: למה? למה זו לא הארכה עדיין?     

מאיר שלום: כי זה פקע בנובמבר, לפני שנה וארבעה חודשים

מאיר שלום:  הארכת התוקף פקעה לפני שננה וארבעה חודשים, ולכן מדובר בהגשה חדשה

משה סולומון: אני רק אשמח, בשני הסעיפים שאמרת, אם תוכל להגיד את האחוזים של הפניות, גם במתן שירות ציבורי וגם באפליה בתעסוקה

אווקה זנה: אז 19 אחוזים מהתלונות זה בנושא של שירותי מוצרים, 12 אחוזים בנושא של אפליה בתעסוקה

אווקה זנה:  יש לנו אחוזים נוספים שנוגעים להתבטאויות, כ-11 אחוזים התבטאויות גזעניות במרחב הציבורי

אווקה זנה:  יש תלונות שמגיעות גם על עבירות פליליות ממניע גזעני

אווקה זנה:  על מערכת החינוך מגיעות תלונות אלינו, בנושא של אפליה של תלמידים, או התבטאויות כלפי תלמידים במערכת החינוך

אווקה זנה:  יש גם תחומים נוספים, שהם לא בתחום הסיפור שלנו, למעשה כ-17 אחוזים הם המקרים שבהם האזרחים רואים בנו כתובת, בנושא של אפליה מגדרית או גילנות, תלמידים שפונים אלינו כשמפלים אותם וכדומה

אווקה זנה:  אבל העיסוק העיקרי, ואנחנו רואים את זה בנתונים, שלא מתלוננים סתם כי הם מרגישים מופלים, אלא אנשים מתלוננים כשמונעים מהם בפועל שירות, מתבטאים באופן גזעני באופן ישיר

אווקה זנה:  אנחנו מנסים, ככל שמדובר בתוך שירות המדינה, אגף המשמעת עובד איתנו בצורה רציפה

אווקה זנה:      אני יכול לתת דוגמא

אווקה זנה:  אותו מנהל ברשות המיסים שהתבטא כלפי יוצאי אתיופיה, על רקע מחאות ב-2019, ופותר עם הערה משמעתית, שזה מאוד משמעותי

אווקה זנה:  יש תלונות שמגיעות אלינו, בנושא של מערכת החינוך, בשנה האחרונה, אני אומר שאחרי הרבה שנים ואחרי מאמץ מ-2018 לנסות להוביל מהלך במשרד החינוך, רק בשנה האחרונה ב-2022, התחלנו מהלך מאוד משמעותי

אווקה זנה:  וועדה בין-משרדית לקידום חינוך לחיים בשותפות וחינוך למניעת גזענות

אווקה זנה:  יש המלצה, 26 המלצות מקצועיות ליישום, שזה נוגע גם לחינוך, אפרופו האירוע האחרון שהיה בנתיבות, לחינוך והכשרה של מורים

אווקה זנה:  קודם כל, צריך להתמקד במורים, שהם יימנעו מלהיות גזעניים, ויש גם חלקים שנוגעים לתלמידים

אווקה זנה:  לגבי האירוע האחרון, אנחנו פנינו למשרד החינוך והצענו הצעות, הן הצעה שמתייחסת לתוכנית ההבראה של בית הספר לחינוך נגד גזענות, ואנחנו חשבים שעד שתתקבל החלטה, המורות האלה לא צריכות להיות בשום קשר עם הוראה

אווקה זנה:  אנחנו עדיין מחכים למענה, ואני מקווה מאוד שזה יהיה המסר

אווקה זנה:  כי האירוע הוא מאוד חמור

משה סולומון: אני רק אגיד בהקשר הזה, אתמול הייתי שם שעתיים, גם עם הבנות וגם עם האנשים הקשורים שם לקהילה ובכלל, והמורות לא שם

משה סולומון:  שמונה מורות לא נמצאות בבית הספר כבר מאז האירוע עצמו

משה סולומון:  גם התלמידות מחליטות היום לחזור למסגרת הלימודית, להפסיק את המחאה

משה סולומון:  בית הספר לקח על עצמו אריות מלאה על כל הסיפור הזה

משה סולומון:  בשעתיים שהייתי, ישבתי שם והבנתי שיש אחריות מלאה

משה סולומון:  כל בית הספר לא למד, כי הם היו מקשה אחת בכל הסיפור הזה

משה סולומון:  מצד שני, יש כאן חשש אמיתי, ואני מצטרף אליך כאן, חשש אמיתי שבסוף תהליך הבדיקה שטרם הסתיים עם משרד החינוך, יגרום לכך שבסוף המורות האלה או חלקן או כולן, יחזרו למוסדות

משה סולומון:  צריך לראות באמת איך עושים את זה

משה סולומון:  זה שאתה אומר כאן שיש וועדה בין-משרדית, שיש בה המלצות לחינוך והכשרה, מה מעכב את זה שזה יקרה בשטח?     

עודד פורר: אז רגע אני רוצה לשמוע את משרד החינוך

עודד פורר:  בבקשה, טירה גלינויר

טירה גלינויר: תודה

טירה גלינויר:  כבר באותו הערב, עם התוודע האירוע, השר יצא לתקשורת בהצהרה, הנושא מטופל, המורות הושעו והוזמנו לשימוע, כפי שציין חבר הכנסת

טירה גלינויר:  הנושא בטיפול, אני מבטיחה לכם גם שזה יסתיים, אז נעדכן עם ההתפתחויות

טירה גלינויר:  המשרד רואה את האירוע בחומרה רבה

עודד פורר: אני שם רגע עכשיו את הנושא הספציפי, איך מטפלים במורות כמורות, אבל שאר הדברים, האם עשיתם משהו בבית הספר, איזושהי הסברה, שם או בבתי ספר נוספים? האם לקחתם את האירוע הזה כמקום ללמוד ממנו?     

טירה גלינויר: אני לא יודעת לענות על זה, אני יכולה לבדוק

עודד פורר: הנה, רגע, אני רואה שהנציגה שלך פה

טירה גלינויר: כן, ורד בטח תדע להגיד הרבה יותר ממני בהקשר הזה

עודד פורר: ורד, בבקשה

ורד גיל: תודה טירה, תודה לכם

ורד גיל:  שמי ורד גיל ואני ממונה על אקלים חינוכי מיטבי ומניעת אלימות והשירות הפסיכולוגי ייעוצי*

ורד גיל:  תודה רבה

ורד גיל:  אני אגיד רגע לגבי האירוע הכל כך מצער וכואב בנתיבות, מה שנאי יודעת שכן נעשה באותו בית הספר, קודם כל, הנערות והמורות היו בטיול שנתי שלושה ימים

ורד גיל:  אז אני אגיד שהייתה ממש עצירה בערב הראשון, היו מעגלי שיח, הייתה התנצלות שלה מורות, שזה ברור שזה ממש לא מספיק, כשהתלמידות חזרו לבית הספר אחרי הטיול, אכן הלימודים נעצרו, המנהלים לקחו אחריות, היו מעגלי שיח, גם של המורות, עם המפקחות שלנו ועם המדריכים שלנו ועם שתי היועצות

ורד גיל:  היו מעגלי שיח גם עם התלמידות, על כל בית הספר, וכמובן שזה צריך להימשך

ורד גיל:       אני אומרת, שבוועדה הבאה, ואני יודעת שתתקיים, אני אוכל להגיע עם נתונים ממחוז דרום, איפה זה עומד ומה קורה עם אותן שמונה מורות

ורד גיל:  אז זה לגבי האירוע המאוד מאוד מצער וכואב

עודד פורר: כן, חברת הכנסת מלקו, בבקשה

צגה מלקו: אני רוצה להתייחס לזה

צגה מלקו:  ביום חמישי אני הייתי בנתיבות, ישבתי עם ההורים כשעה, זה היה בערב, אחרי שהיו הפגנות של ההורים ביום רביעי וחמישי מול בית הספר

צגה מלקו:  לפי הדיווח שאני קיבלתי מהם, קודם כל המקרה הזה מצער ובנוסף, בקבוצת ווטסאפ שבה היו שמונה המורות, משום מה הייתה מורה יוצאת אתיופיה ולא צירפו אותה

צגה מלקו:  רק, בואו נגיד, לצורך העניין, שמונה לא יוצאות אתיופיה היו בקבוצה - - -     

משה סולומון: אני רק אציין שהיא המורה היחידה

צגה מלקו: כן, היא היחידה ולא צירפו אותה לקבוצת הווטסאפ

צגה מלקו:  שנית, אחרי לילה, חלק מהתלמידות חזרו ולא נשארו שלושה ימים

צגה מלקו:  בשיחה שהייתה לי עם ההורים, הפחד שלהם עכשיו, אמרו לי שהיו שמונה מורות, וארבעתן עד הבירור הסופי לא בבית ספר, וארבעתן האחרות מלמדות - - -     

משה סולומון: לא, לא, זה לא מדויק

צגה מלקו: זה מה שאמרו לי

צגה מלקו:  אני מדברת על המהות, מה שהיה

צגה מלקו:  הפחד שלהם עכשיו, שיש אווירה כזאת, שהמורות האלה נמצאות שלושים שנים בתפקיד, "איך נפגע בהן"

צגה מלקו:  בדברים כאלה, זה מאוד מטריד את ההורים, מאוד פוחדים

צגה מלקו:  כי אותן המורות, בסופו של דבר הן יחזרו וילמדו אותן, מה ירגישו הבנות

צגה מלקו:  זו בעיה גדולה

עודד פורר: תודה

עודד פורר:  טירה, התייחסות משרד החינוך

טירה גלינויר: בשלב הזה, אין לי אינפורמציה, אבל רשמתי לפניי את מה שאמרה חברת הכנסת צגה מלקו, ואני מבטיחה גם על זה להתייחס

טירה גלינויר:  תראו, אנחנו יודעים להתייחס מספיק ברגישות לאירועים מהסוג הזה, אנחנו יודעים גם מה הבנות ירגישו אם וכאשר הדברים יסתיימו כשיסתיימו

טירה גלינויר:  אני מבטיחה באופן אישי, ואני גם מכירה את המשרד ויודעת שאנחנו נוכל באמת ברגישות גדולה, לתת את המענה באופן הוליסטי, לפי החלטות ברגע שיסתיים התהליך

עודד פורר: תודה

עודד פורר:  ורד, למה לא לקחת את המקרה הזה כמקרה שממנו מוציאים איזשהו חוזר לכלל בתי הספר? איזו הדרכה למורות, איזו אמירה? הרי, למקרה הזה כל מדינת ישראל נחשפה, למה למקד את הטיפול רק בבית הספר הספציפי?     

ורד גיל: עד כמה שאני יודעת, היה שיח גם בעיקר נתיבות

ורד גיל:  אני לוקחת את מה שאתה אומר ואני חושבת שצריך לעשות עם זה עבודה מאוד משמעותית, במיוחד בשבוע הזה, כשאנחנו מדברים השבוע על מניעת גזענות ועל ערכים, כבוד, שותפות וחיים בשותפות

ורד גיל:  אז אני לוקחת את זה גם לכאן

ורד גיל:  יכול להיות שזה נעשה, אבל אני גם אבדוק

ורד גיל:  אני אגיד שלאורך השנה, אנחנו עוסקים לא מעט, דרך התוכניות של "הכוחות שבדרך", תכנית מחודשת של כישורי חיים, ממש מהגיל הרך עד כיתות י"ב, וכל החלק של כבוד, מניעת גזענות, חברות, שותפות, על פי שלבי הגיל

ורד גיל:  זה דבר שאנחנו עושים באופן פרו-אקטיבי

ורד גיל:  אני אגיד שבשנה שעברה, התגבשה וועדה - - -     

עודד פורר: יש לכם בתוכנית משהו שקשור למעמד של העלייה בחברה הישראלית? אחד הדברים שאנחנו רואים, בעקר בשנה האחרונה, זה את השחיקה במעמד של העולים, שמציגים אותם כלא רצויים

עודד פורר:  הרבה פעמים יש פגיעה בנושא של היהדות שלהם או השייכות שלהם למדינת ישראל

עודד פורר:  לעומת מה שלפחות אני מכיר שנים אחורה, שהחברה הישראלית הבינה את משמעותה הגדולה של העלייה לארץ, על החשיבות שלה בתוך התרומה לציונות, לבניית העם והארץ

עודד פורר:  יש מערכים בנושא הזה שעוברים באופן שוטף?     

ורד גיל: אז תכף שירה תשלים אותי

ורד גיל:  אבל, אני אגיד שהמערכים שלנו עוסקים בחלקים של, מצד אחד, קבלה ושותפות, וחברות וכבוד, כל הערכים שהיינו רוצים לחנך כל הזמן את התלמידים שלנו

ורד גיל:  לצד זה, בשנה שעברה, בעקבות הוועדה שהייתה, גם יצא חוזר מנכ"ל בנושא של חיים בשותפות, שאני אשמח להעביר אותו אליכם

ורד גיל:  וכן, זה נושא שחייבים להמשיך ולעסוק בו, אני מסכימה

ורד גיל:  שירה, בבקשה

שירה ישעיהו: אוקיי, לשאלתך, אדוני, יש לנו בלוח הגאנט של המשרד, את שבוע העליות, שאנחנו באמת מביאים את העולים לקדמת הבמה, להכיר את העולים, להפחית את העמימות, את הזרות

שירה ישעיהו:  אלה דברים שבהחלט מקדמים הכלה וסובלנות

שירה ישעיהו:  אנחנו גם יוצאים עם תוכנית חדשה שנקראת "מחבקים את העולים", שזה איזשהו שיתוף פעולה עם אגף של"ח

שירה ישעיהו:  מי שמשתתף, זה גם עולים וגם ותיקים, וזה באמת חיזוק של הזהות והשייכות לארץ, היכרות של שונות תרבותית, ורצון שהרבה יותר עולים ישתתפו בכל תוכניות השל"ח, ויהיו מש"צים, ויהיו חלק מהמנהיגות העתידית

שירה ישעיהו:  אנחנו מנסים בכל הפעילויות שלנו, להביא את העולים קדימה

עודד פורר: תודה

עודד פורר:  משטרת ישראל, גיא, בבקשה

גיא אליהו: טוב, קודם כל, בוקר טוב לכולם, אדוני יושב הראש

גיא אליהו:  בשנה האחרונה, שמשקפת את העשייה ואת השת"פ הפורה בין המשטרה ליחידה הממשלתית לתיאום המאבק בגזענות, אנחנו נמצאים בקשר שותף עם אנשי היחידה, עו"ד קובי אווקה ואנשיו

גיא אליהו:  נושא הגזענות נמצא על סדר היום שלנו

גיא אליהו:  בהמשך אני אפרט על כמה דברים שאנחנו עושים כרגע

גיא אליהו:  יש לנו תכנית עבודה שנתית, סדורה, עם עוגנים שבהם אנחנו עוצרים לרגע על מנת לבוא ולבדוק שאנחנו באמת עושים את מה שתכננו, בעצם תכנון מול ביצוע

גיא אליהו:  יש גם הקמת פורום בהובלת רמ"ח, יש לנו נציגים מכל התחנות

גיא אליהו:  בחציון הקודם ביצענו כנס עם נציגי כל היחידות בארץ

גיא אליהו:  שבוע הבא, לא סתם כמו שפתח יושב הראש על התאריכים הללו, אנחנו עושים כנס שאליו מגיעים מכל הארץ, כל תחנה שולחת את הפיקוד הבכיר שלה, סגן מפקד תחנה ובחלקם אפילו מפקד תחנה, מגיעים לכנס שבו אנחנו מדברים על כל הנושא הזה, נותנים מנשרים

גיא אליהו:  יום שלם בנושא

גיא אליהו:      היום, וכמה ימים אחורה וכמה ימים קדימה, בכפוף לתאריך עד ה-29 בחודש, כל מסך משטרתי בכל משטרת ישראל, אחרי חצי דקה שלא עובדים במחשב, יש שומר מסך קבוע עם ברקוד, שמי שסורק את הברקוד יכול להגיע למלל שזיקקנו לידי עמוד וחצי, שזה למעשה העיקר של הדברים שאנחנו רוצים להעביר

גיא אליהו:  מבחינת שיטה ושגרת עבודה, מינינו רפרנטים ביחידות, שאיתם אנחנו יכולים לדבר, אליהם אנחנו יכולים להעביר חומרים ולדעת שהחומרים האלה, בכל תחנה מועברים בשיעור השבועי

גיא אליהו:  בשיעור השבועי מכנסים את כל השוטרים בתחנה ומעבירים להם את הנתונים

גיא אליהו:  כחטיבת קהילות, שאנחנו אמונים על הנושא הזה, כשמינו את הרפרנט הארגוני, את רמ"ח קהילה, נצ"מ הוד לוי, אנחנו מעבירים מנשר ספציפי שמגיע עד לאחרון השוטרים בתחנות

גיא אליהו:  לאורך זמן, כשיטה, זה יעשה את העבודה

גיא אליהו:      נבנו הכשרות ספציפיות בכל הרמות, ברמת שיטור בסיסי, שיטור מתקדם, קינים ופו"מ, שזה הקורס הבכיר יותר, ונעביר את המידע שם

גיא אליהו:  כנס נוסף, בחציון השני, אנחנו נייחד אותו לשוטרי מג"ב ותנועה, כי בכנס שאנחנו עושים הרגע, אנחנו מייחדים אותו לכל התחנות, 87 תחנות, עם כל הפיקוד של כולם

גיא אליהו:  בחציון השני אנחנו נייחד את הכנס למג"ב ולמשטרת התנועה, על מנת שיגיע גם הוא לכולם

גיא אליהו:  גם בכנס הזה, יקבל כל אחד, מנשרים על הכיסא שלו, ויועבר גם בקבוצות הווטסאפ מנשר עם כל הנתונים

גיא אליהו:  העברנו אותו גם לקובי, על מנת שיתרשם

גיא אליהו:  בהמשך לדיון שהיה פה שבוע שעבר, אצלך, יושב הראש, את יום העלייה ב-22 באוקטובר שעתיד להתקיים, אנחנו נייחד השנה לבני המנשה

גיא אליהו:  אנחנו ארח את מר צבי חאוטה, שיהיה עם כולם

גיא אליהו:  עד כאן מבחינתנו

עודד פורר: תודה רבה

עודד פורר:  פרקליטות המדינה

חן בן שלום: בוקר טוב, שמי חן בן שלום, מלשכת המשנה לפרקליט המדינה לתפקידים מיוחדים

חן בן שלום:  ברשותך, אדוני יושב הראש, אציג את הנתונים שהתבקשו, ואת אלה מהם שהופקו באמצעים ממוחשבים, ולאחר מכן אני אתייחס גם לנתונים שעתידים להיות מופקים באמצעים ידניים, וגם ללוחות המזנים

חן בן שלום:  בתמצית, במשך 5 השנים האחרונות, משנת 2018 עד 2022, הוגשו 241 כתבי אישום, נגד 364 נאשמים

חן בן שלום:  מתוך אותם 364 נאשמים שנגדם הוגש כתב אישום שכלל כמובן גם מניע גזעני כנסיבה מחמירה, 164 נאשמים הורשעו, מתוכם 152 נאשמים הורשעו במסגרת הסדר טיעון

חן בן שלום:       זאת אומרת, אם לאחוז את השור בקרניו, בשלב הזה יש לנו 52 הסדרי טיעון, זאת אומרת, הרשעות, תיקים שהסתיימו בהסדרי טיעון

חן בן שלום:  כשמתוך 152 התיקים הללו, אנחנו נצטרך לפלח באמצעים ידניים, כבר התחלנו את המהלך, אבל אני אומר שאנחנו נצטרך לפלח את זה באמצעים ידניים כי המערכת הממוחשבת לא מסוגלת לספק את הנתונים הללו

חן בן שלום:  במכתב שיצא לכבוד יושב הראש מאת עורכת דין אלון אלטמן, המשנה לפרקליט המדינה לתפקידים מיוחדים, מצוין שגם שהבדיקה הידנית הזאת, תוכל התבצע, אנחנו נעשה כל מאמץ - - -     

עודד פורר: למה אתם לא ממחשבים את הנתונים האלה? גם מהדיונים מהוועדה למעמד האישה בראשותי, שגם גם ניסינו להוציא נתונים, בלתי אפשרי להוציא נתונים על הדרי טיעון

חן בן שלום: יש גוף, בתוך פרקליט המדינה, יש מהלך רוחב משמעותי שמתבצע

חן בן שלום:  אנחנו אמורים להגיע, שוב אין לי לוחות זמנים לגבי הכלי הממוחשב שאמור באמת לספק נתונים, אבל אנחנו נעשה את זה בהקדם האפשרי

חן בן שלום:  זה איזשהו יעד אסטרטגי של הפרקליטות, שבאמת נוכל לספק נתונים

חן בן שלום:  אנחנו מקבלים בקשות לנתונים כאלה ואחרים

עודד פורר: אגב, זה אינטרס שלכם

חן בן שלום: חד משמעית

עודד פורר:  זה אינטרס שלכם כדי להבין את התמונה לגבי איך הפרקליטות עובדת ולגבי איך אתם עובדים

עודד פורר:  זה כלי סטטיסטי, קודם כל ניהולי עבור הפרקליטות, עוד לפני שצריך לתת נתונים לוועדת העלייה והקליטה, או וועדת בטחון פנים, או וועדת מעמד האישה

חן בן שלום: חד משמעית

חן בן שלום:  הדבר הזה מתבצע ויתבצע

חן בן שלום:  אני אומר, לגבי הנתונים שספציפית שיופקו באמצעים ידניים, אני אומר לאדוני יושב הראש, שהנושא הזה הוטל לטיפולי במסגרת הלשכה

חן בן שלום:  אני אעשה כל מאמץ שהנתונים האלה יועברו

חן בן שלום:  שוב, עו"ד אלטמן, ציין שלא מאוחר מחודשיים ימים הנתונים האלה יתקבלו

חן בן שלום:  אני אעשה כל מאמץ כדי שהנתונים האלה יופקו כמה שיותר מהר באמצעים ידניים ויועברו לוועדה

עודד פורר: תודה רבה, ד"ר רווית תלמי כהן

רוית תלמי כהן: שלום, נעים מאוד, תודה רבה על ההזמנה

רוית תלמי כהן:  אני חוקרת בכרה במכון להגירה ושילוב חברתי, במרכז האקדמי "רופין"

רוית תלמי כהן:  אני רוצה להתייחס לשני נושאים שעלו כרגע

רוית תלמי כהן:  ראשית, אנחנו בוועדה לעלייה, והמקרה של נתיבות הוא מקרה מאוד מאוד קשה, אבל צריך לזכור שהן לא עולות

רוית תלמי כהן:  הם ילידות ישראל, וחלק מהן, גם ההורים שלהן הם ילידי ישראל

רוית תלמי כהן:  זה מעלה שאלה מאוד קשה, כשאנחנו מתעסקים בגזענות כלפי עולים, מה אנחנו שמים על השולחן ומה אנחנו לא שמים על השולחן

רוית תלמי כהן:  עכשיו, אני רוצה להתייחס לזה שבמכון להגירה ושילוב חברתי, ביצענו מדד תפיסות החברה הישראלית, מדד משנת 2022, מי שירצה אותו אחרי זה, אני אשמח לשלוח

רוית תלמי כהן:       המדד היא על תפיסות החברה הישראלית כלפי עולים ועלייה, ממש מעכשיו

רוית תלמי כהן:  לצערנו הרב, אנחנו רואים את הממצאים שמדברים עדיין, אני לא אדבר כאן על כל הממצאים, על כך שיש היררכיה ברורה כלפי מי רצוי ומי לא רצוי

רוית תלמי כהן:  אנחנו רואים שיש היררכיה ברורה, כשאנחנו שואלים את החברה הישראלית, מי הם העולים הרצויים, בראש ההיררכיה נמצאים עולים בעיקר דוברי אנגלית

רוית תלמי כהן:  בתחתית ההיררכיה, אני יכול לתת נתונים, נמצאים פחות רצויים עולים ממדינות פוסט-סובייטיות או מאתיופיה

רוית תלמי כהן:  כששאלנו אנשים, "האם תסכימו שהמנקה יהיה עולה חדש?", 80 אחוזים ענו בוודאי שכן

רוית תלמי כהן:  כאשר שאלנו "האם תסכימו שהבוס שלכם יהיה עולה חדש?", מצאנו ש-50 אחוזים ענו כן

רוית תלמי כהן:  יותר חמור מכך, ש-50 אחוזים ענו שלא

רוית תלמי כהן:  אני ארד לעוד רזולוציות, כשדיברנו על מנתחים או רופאים, ואם יהיו מוצא אתיופי או מאוקראינה, או מארץ דוברת אנגלית, אני חוששת שאת התוצאות אתם יכולים לתאר לעצמכם

רוית תלמי כהן:      אני רוצה לציין נקודה נוספת, בקצרה, מרבית מהעולים שעולים היום מאתיופיה, מתמודדים עם חוויות קשות מאוד של המתנה במחנות המעבר

רוית תלמי כהן:  חוויות שעולה שהגיע עכשיו, לפני חודשיים, אחרי שהכרתי אותו, 15 שנים, הוא המתין 23 שנים באתיופיה

רוית תלמי כהן:  הוא מגיע לכאן, אנחנו מדברים גזענות, ובהמשך התפיסות שלו כלפי המערכת הישראלית, שהוא רוצה להיות חלק ממנה, והוא עושה הכול, הן מלכתחילה תפיסות קשות מאוד של הדרה וריחוק, ואני לא אדבר על כל שאר התהליכים שקורים בהמשך

רוית תלמי כהן:  אז אני רוצה לשים רגע, במרכז הדיון הזה, אם מדברים על עולים, וזה לא רק מאתיופיה, את כל סוגיית הדת וסוגיית ההשתלבות בשנים הראשונות בישראל, שפחות התייחסנו לזה

רוית תלמי כהן:  תודה רבה

עודד פורר: משרד העלייה והקליטה, איפה הפעילות שלכם בתוך האירוע הזה של מניעת הגזענות?     

נטלי קפוליאנסקי: הפעילות שלנו בעיקר מכוונת לשילוב העולים

נטלי קפוליאנסקי:  גם עם החברה הוותיקה וגם עם העולים ממוצאים שונים

נטלי קפוליאנסקי:  אנחנו בעצם יוצרים תוכניות קהילתיות שנותנות גם הסבר על תרבויות שונות

נטלי קפוליאנסקי:  וזו הכוונה, אני חושבת שכאשר אנחנו מבינים את התרבות של השני ושומעים עליה, וזה על סדר היום, אז מתייחסים לזה אחרת

נטלי קפוליאנסקי:  יש לנו גם במשרד ממונה על נושאי הגזענות, שניתן לפנות אליו, המייל שלו מפורסם באתר של המשרד

נטלי קפוליאנסקי:  במידה ויש תלונות, ניתן לפנות אליו ופונים אליו

עודד פורר: על זה דיברנו בדיון הקודם, שאין אליו מפסיק פניות מאחר שזה לא מפורסם מספיק

נטלי קפוליאנסקי: אנחנו פרסמנו

עודד פורר: כן? עשיתם בעקבות הדיון הקודם פרסום?     

נטלי קפוליאנסקי: כן

עודד פורר: אוקיי, תודה

עודד פורר:  חברת הכנסת צגה מלקו, בבקשה

צגה מלקו: אני רוצה להתייחס בעניין הקודם, סליחה, שכחתי, בנתיבות מדובר בבנות שנולדו בארץ

צגה מלקו:  אבל, החברה הישראלית עדיין מתייחסת אלינו כעולים חדשים

צגה מלקו:  אני אספר לכם

צגה מלקו:  יש לי בן בצבא, הוא נולד בארץ, ועדיין מדברים אליו בעברית קלה כדי שהוא יבין

צגה מלקו:  ככה מתייחסים אליו

צגה מלקו:  אז, ההתייחסות אלינו היא עדיין כלפי עולים חדשים

צגה מלקו:  אבל, זה לא העניין, גזענות זו גזענות, זה לא משנה

צגה מלקו:  אני רוצה להתייחס פה לנושא של היחידה הממשלתית

צגה מלקו:  אני הייתי חברה בה, גם לפני שהקימו את ועדת פלמור ב-2015, כשהקימו את הוועדה למיגור גזענות כלפי יוצאי אתיופיה, פעם ראשונה שמדינת ישראל כמדינה הכירה שיש גזענות כלפי יוצאי אתיופיה

צגה מלקו:  זה היה ב-2015

צגה מלקו:  את הממצאים הבאנו, זה התחיל מאלימות של שוטרים כלפי הצעירים, הילדים שלנו

צגה מלקו:      אחר כך, בעקבות אחת מההמלצות, הקימו את החידה

צגה מלקו:  אני באמת מברכת על זה

צגה מלקו:  הקימו יחידה למופת

צגה מלקו:  אנחנו תרמנו לכלל האוכלוסייה בסופו של דבר, גם לחרדים, הערבים, עולים מרוסיה, מחבר העמים, מכולם

צגה מלקו:  אבל, מה שטוב בזה, ביחידה הזאת, שעו"ד קובי אווקה זנה מוביל אותה, זה הסיוע המשפטי

צגה מלקו:  כי יש מקרים שבהם לפעמים אנשים, בגלל המצב הכלכלי שלהם, לא יכולים לפנות על מנת לקבל סיוע

צגה מלקו:  עכשיו ניתנה הוראה שמפסיקים - - -     

עודד פורר: בגלל התקציב?     

צגה מלקו: הוראת השעה שהסתיימה

צגה מלקו:  לכן, אני חושבת שהועדה צריכה לצאת בקריאה לחדש את זה

צגה מלקו:  זה נושא כל כך חשוב

צגה מלקו:  הרבה דוגמאות יש לזה

צגה מלקו:  עו"ד אווקה זנה נתן הרבה דוגמאות

צגה מלקו:  אני אגיד לך, אני לאורך השנים גם הייתי שדרנית - - -     

עודד פורר: כמה תקציב היה באירוע הזה?     

אווקה זנה: התקציב הוא כמה עשרות אלפי שקלים

אווקה זנה:  זו לא בעיה של תקציב

עודד פורר: אז למה אתם לא פונים לחדש אותה? את הוראת השעה

אווקה זנה: זו לא בעיה של תקציב

מאיר שלום: זה מה שהזכיר עורך הדין אווקה זנה קודם

מאיר שלום:  זה גם מה שאמרתי קודם, שהייתה הצעה של הממשלה הקודמת, להאריך את הוראת השעה, שהונחה על שולחן הכנסת ולצערנו לא קודמה

מאיר שלום:  ולכן, היה צריך להתחיל את התהליך מחדש, והדבר הוגש לשר בשבוע שעבר

עודד פורר: רק בשבוע שעבר זה הוגש לשר?     

צגה מלקו: לכן אנחנו צריכים לפנות

צגה מלקו:  אני חושבת שיש מקום שהוועדה צריכה לפנות לשר המשפטים

עודד פורר: אנחנו נפנה לשר המשטים

צגה מלקו: אז לכן, אני רוצה לברך אתכם על העבודה שלכם

עודד פורר: תודה רבה

עודד פורר:  אני אתן למנהלת תחום העלייה במשרד הרווחה, בבקשה

וורקי קסאי: אני וורקי קסאי, מנהלת תחום עלייה במשרד הרווחה

וורקי קסאי:  חשוב לי לציין, שגם משרד הרווחה עשה הכשרות לעובדים סוציאליים ב-24 רשויות, בכל הנושא של כשירות תרבותית, עבודה מודעת הקשר

וורקי קסאי:  זה מהלך שאנחנו מקדמים אותו כבר מ-2019, ואנחנו ממשיכים עד היום לעשות את ההכשרות הללו

וורקי קסאי:  מתוך איזושהי תפיסה שאם אנחנו ורצים להביא שינוי, אז זה לא מספק לעבוד עם האוכלוסייה עצמה, אלא עם כל הגורמים שמנגישים שירות

וורקי קסאי:  זה יכול להיות מורים, עובדים סוציאליים, בכל גוף

וורקי קסאי:  ולכן, באמת נעשית עבודה מאוד רצינית ומשמעותית

וורקי קסאי:  אנחנו קראנו להכשרות הללו, "עמדות ודעות קדומות", לא קראנו לזה "גזענות" , אבל זה בהחלט מתייחס לנושא של גזענות

וורקי קסאי:  חשוב לי להראות גם את העשייה שלנו כמשרד

וורקי קסאי:  תודה רבה

עודד פורר: תודה רבה

עודד פורר:  קובי, בבקשה

אווקה זנה: אני מבקש מכאן להודות לפרופסור אליקים רובינשטיין, המשנה לנשיאת בית המשפט העליון בדימוס, שעמד בראש הוועדה המייעצת למאבק בגזענות

אווקה זנה:  הוא הודיע על הפרישה שלו בסוף החודש

אווקה זנה:  אני יכול לומר, שמהרגע הראשון, הוא כבר 5 שנים מלווה ואתנו, ראה חשיבות רבה בקידום חקיקה שתסדיר את החקיקה שלנו, הוא ראה חשיבות רבה בנושא של הוראת שעה

אווקה זנה:  אפילו, ההצעה שלו, ואני כמובן מצטרף אליה, שהמציאות הגזענית שקיימת במדינת ישראל, מחייבת הוראה קבועה, לא הוראת שעה, כדי כן לתת מענה לציבור בנושא הזה

אווקה זנה:  אני חושב שאנחנו נמצאים במציאות שדורשת מכולנו להיאבק בגזענות ללא פשרה, בנחישות

אווקה זנה:  בטח בתוך שירות המדינה ובמוסדות הציבור, אבל גם כלל החברה הישראלית צריכה להבין שהחיים המשותפים שלנו, תלויים במידה רבה בהכרה מאוד ברורה שאדם הוא אדם הוא אדם, וכולנו זכאים לחיות כאן בשוויון

עודד פורר: תודה רבה

עודד פורר:  אז אני רוצה לסכם את הדיון, שהוא דיון מעקב, אבל באמת נעשה בסימן היום הבינלאומי למאבק בגזענות

עודד פורר:  אנחנו נצטרך לבצע עוד ישיבות מעקב, כי חלק מהדברים לא בוצעו

עודד פורר:  אז אנחנו, בתחילת כנס הקיץ נקבע ישיבת מעקב, במהלך חודש מאי 2023, עד אז אני מצפה שהפרקליטות תשלים את העבודה לגבי הסדרי הטיעון וסעיף הגזענות בהסדרים האלה

עודד פורר:  כן אני רוצה להגיד משהו לגבי נושא החקיקה לממשלה

עודד פורר:  ציינת את פרופסור אליקים רובינשטיין, שציין שהיחידה פועלת כשידיה קשורות במידה לא מעטה ובהיעדר סמכויות סטטוריות, ולפי לוח הזמנים לביצוע משימת מתן הסמכויות, אז בספר תוכניות העבודה, עד סוף ספטמבר 22 היה אמור להיות מועבר לשר המשפטים, ולהיות מופץ לציבור תזכיר חוק בדבר היחידה הממשלתית

עודד פורר:  עד בסוף דצמבר 22, הייתה אמורה לעבור לאישור שר המשפטים

עודד פורר:       אז אני מצפה לפחות מבחינת לוחות הזמנים, שתקצרו אותם

עודד פורר:  נכון שבספטמבר 22 ודצמבר 22 היינו במהלך תקופת בחירות, אבל משרדי הממשלה עבדו במובנים האלה, כרגיל

עודד פורר:  זאת אומרת, את כל ההכנה אפשר היה לעשות כדי להגיש את זה כמוצר מוגמר לשר המשפטים

עודד פורר:  ולכן, אני לא רואה סיבה בדחיות כל כך ארוכות

עודד פורר:  בעיקר שהממשלה הזאת כבר מכהנת שלושה חודשים

עודד פורר:  כבר משלימה רבעון

עודד פורר:  אני מבקש ממשרד החינוך להעביר חוזר לכלל בתי הספר עם חידוד הנחיות לגבי להתנהלות בנושא גזענות, כולל הסברים ולקיחת המקרים שקורים כהזדמנות לחנך ולהיאבק בתופעות האלה

עודד פורר:       בנוסף, אני מבקש לפנות לשר המשפטים, להפוך את הוראת השעה שהייתה, לא לחדש אותה כהוראת שעה, אלא לחדש אותה כהוראה קבועה למתן הסיוע הכלכלי

עודד פורר:  אני חושב שזו הערה מאוד נכונה

עודד פורר:  לבדיקה הידנית התייחסנו

עודד פורר:  לגבי שילוב העולים והוותיקים, תוכניות משותפות לנושא גזענות, גם כאן משרד החינוך, במובנים האלה, צריך להרחיב את היריעה

עודד פורר:  תודה רבה, ישיבה נעולה